Esteban Cambiasso

Awal karier

Cambiasso memulakan karier profesionalnya bersama Argentinos Juniors pada tahun 1995 sebelum berpindah ke Real Madrid pada tahun 1996. Pada tahun 1998, dia kembali ke Argentina dimana dia bermain selama tiga tahun bersama Independiente dan setahun bersama River Plate. Dia kembali ke Real Madrid pada tahun 2002. Dia membantu Los Blancos memenangi Piala Super UEFA dan Piala Antara Benua pada tahun 2002, La Liga dan Supercopa de España pada tahun 2003, juga layak ke separuh akhir Liga Juara-Juara musim itu. Cambiasso juga layak ke perlawanan akhir Copa del Rey pada musim berikutnya.

Internazionale

Pada bulan Julai 2004, Cambiasso menyertai Inter Milan selepas kontraknya bersama Real Madrid tamat pada bulan Jun. Dia membantu Inter Milan memenangi Coppa Italia dalam musim pertamanya bersama kelab itu, bermain secara kerap sebagai pemain tengah pertahanan. 
Semasa perlawanan akhir timbal balik Coppa Italia 2006, Cambiasso menjaringan gol dimana mereka menang 3–1 ke atas Roma. Pada 9 September 2006, dia menjaringkan dua gol dalam perlawanan pembukaan musim ketika Inter menewaskan Fiorentina 3–2. Pada 7 November 2007, dia menjaringkan dua gol untuk mengalahkan CSKA Moscow 4–2 dalam Liga Juara-Juara. Pada 23 Disember, Cambiasso menjaringkan gol kemenangan untuk Inter menewaskan Milan 2–1.
Pada 23 Mac 2009, Cambiasso melanjutkan kontraknya sehingga tahun 2014. Dia beraksi cemerlang dalam Liga Juara-Juara, menjaringkan gol ketika kemenangan 2–1 ke atas Chelsea di San Siro, satu keputusan yang membantu Inter layak ke perlawanan akhir dan menang 2–0 ke atas Bayern Munich pada 22 Mei 2010. Dalam perlawanan Liga Juara-Juara menentang FC Twente pada 24 November, Cambiasso menjaringkan satu-satunya gol perlawanan untuk mengesahkan tempat dalam peringkat kalah mati.  Pada 9 Januari 2011, Cambiasso menjaringkan dua gol untuk membantu Inter menewaskan Catania 2–1.
Cambiasso menerima kad merah pertamanya sebagai pemain Inter pada 30 Mac 2013. Pada 22 September 2013, Cambiasso menjaringkan gol keenam Inter ketika mereka menang 7–0 ke atas Sassuolo. Empat hari kemudian, Cambiasso menjaringkan gol ketika Inter menang 2-1 ke atas Fiorentina.
Pada akhir musim 2013–14, Cambiasso meninggalkan Inter selepas kontraknya tamat dan dia tidak ditawarkan kontrak lanjutan.

Leicester City

Pada 28 Ogos 2014, Cambiasso menandatangani perjanjian setahun bersama Leicester City. Cambiasso membuat penampilan pertamanya untuk Leicester pada 13 September ketika menentang Stoke City dimana mereka menang 1-0. Dia menjaringkan gol pertamanya ketika Leicester menewaskan Manchester United 5–3. Cambiasso menjaringkan gol keduanya musim itu ketika kekalahan 3–2 kepada Queens Park Rangers di Loftus Road. Pada 4 April 2015, Cambiasso menjaringkan gol ketika Leicester menang 2-1 ke atas West Ham United. 
Pada 24 Mei, Cambiasso menjaringkan gol ketika mereka menang 5–1 ke atas Queens Park Rangers. Pada 21 Julai 2015, ia telah diumumkan bahawa Cambiasso telah ditawarkan perjanjian baru bersama kelab itu tetapi dia menolak dan akan meninggalkan mereka.

Olympiacos

Pada bulan Ogos 2015, Cambiasso menandatangani perjanjian dua tahun bersama Olympiacos.

Karier antarabangsa

Cambiasso membuat penampilan senior pertamanya untuk Argentina pada tahun 2000. Dia mengambil bahagian dalam Piala Konfederasi FIFA 2005. Pada 15 Mei 2006, dia dinamakan dalam skuad Argentina untuk Piala Dunia FIFA 2006. Pada tahun berikutnya, dia mewakili negaranya dalam Copa América 2007, dimana Argentina layak ke perlawanan lahir sebelum tewas kepada Brazil.
Pada 12 Mei 2010, Cambiasso dan Javier Zanetti tidak disenaraikan dalam skuad sementara 30 pemain untuk Piala Dunia FIFA 2010. Cambiasso bermain untuk Argentina dalam Copa América 2011.